**Κοινωνική Ένταξη Ρομά και Μαθησιακή Στήριξη παιδιών και εφήβων .**

Σε γενικές γραμμές οι Ρομά του οικισμού του Αγίου Βασιλείου βιώνουν μεγαλύτερο κοινωνικό αποκλεισμό από τους Ρομά που ζουν στον αστικό ιστό. Η χιλιομετρική απόσταση από το κέντρο της πόλης, η αδυναμία μετακίνησής τους, ο αναλφαβητισμός αλλά και η επικρατούσα προκατάληψη, τους αποκλείει από τα κοινωνικά δρώμενα του νησιού. Παρόλα αυτά και έπειτα από τις παρεμβάσεις του Κέντρου Κοινότητας υπάρχει βελτίωση στον τομέα της κοινωνικής ένταξης, καθώς και οι ίδιοι οι Ρομά αισθάνονται αποδεκτοί, αλλά και το ευρύτερο κοινωνικό σύνολο τους αποδέχεται περισσότερο, αναγνωρίζοντας την προσπάθειά τους να ενταχθούν.

Το Παράρτημα Ρομά μέσα από την δημοσίευση των δράσεων του στα μέσα κοινωνικής δικτύωσης και στα τοπικά μέσα ενημέρωσης, μέσω των ατομικών και ομαδικών συνεδριών κοινωνικού και συμβουλευτικού χαρακτήρα, και μέσω της προώθησης των ωφελούμενων στην αγορά εργασίας αλλά και στην εκπαίδευση συμβάλει στην κοινωνική ένταξη των Ρομά στο ευρύτερο κοινωνικό σύνολο. Σημαντική αποδείχθηκε η συμβολή του Παραρτήματος στην κάλυψη των αστικοδημοτικών εκκρεμοτήτων, στην εγγραφή και φοίτηση των παιδιών στα σχολεία και στην βελτίωση των συνθηκών των καθημερινών αναγκών.

Στο Παράρτημα Ρομά του Κέντρου Κοινότητας Δήμου Κω διενεργούνται οι παρακάτω ενέργειες ως προς την εκπαίδευση των μαθητών Ρομά.

* Εντοπίζονται και καταγράφονται τα προβλήματα στη σχολική ένταξη των παιδιών της ομάδας στόχου.
* Προωθούνται στην εκπαίδευση παιδιά οικογενειών Ρομά.
* Επιλύονται εκκρεμότητες για την εγγραφή και μετεγγραφή των παιδιών στο σχολείο.
* Διενεργούνται μαθήματα ενισχυτικής διδασκαλίας και μαθήματα σε εφήβους και ενηλίκους που δεν έχουν πάρει το απολυτήριο δημοτικού.
* Διοργανώνονται δράσεις δημιουργικής απασχόλησης σε παιδιά και εφήβους.
* Υλοποιούνται συνεργασίες με τους εκπαιδευτικούς των σχολείων (Δημοτικών – Γυμνασίων) της περιοχής, καθώς και με φορείς που μπορούν να υποστηρίξουν ζητήματα εκπαίδευσης και μαθησιακών δυσκολιών των μαθητών Ρομά. (Κ.Ε.Δ.Δ.Υ Κω).
* Ενημερώνονται και παραπέμπονται ενήλικες σε προγράμματα εκπαίδευσης ενηλίκων (Κ.Δ.Β.Μ. Κω).